b'\n_START_ARTICLE_\nOle Ellefs\xc3\xa6ter\n_START_SECTION_\nIdrettskarriere\n_START_PARAGRAPH_\nEllefs\xc3\xa6ter er f\xc3\xb8rst og fremst kjent for sine prestasjoner i langrennsl\xc3\xb8ypa. H\xc3\xb8ydepunktet var to gull under OL 1968 i Grenoble (50\xc2\xa0km og 4 x 10\xc2\xa0km stafett). _NEWLINE_Under VM p\xc3\xa5 ski i Oslo i 1966 vant han gullmedalje p\xc3\xa5 4x10 km stafett og s\xc3\xb8lvmedalje p\xc3\xa5 15\xc2\xa0km._NEWLINE_I 1971 ble Ellefs\xc3\xa6ter f\xc3\xb8rste nordmann som vant Vasaloppet. Han var ogs\xc3\xa5 den eneste nordmannen som hadde vunnet Vasaloppet fram til 2004 da Anders Aukland vant. Ellefs\xc3\xa6ter vant Birkebeinerrennet i 1961._NEWLINE_P\xc3\xa5 friidrettsbanen tok han seks p\xc3\xa5f\xc3\xb8lgende NM-gull p\xc3\xa5 3\xc2\xa0000 meter hinder fra 1960 til 1965. Den 27. juni 1962 l\xc3\xb8p han distansen p\xc3\xa5 8.43,8. Han er med det, nummer 26 gjennom alle tider i Norge per januar 2009. Han var med det rett bak Ernst Larsens norske rekord p\xc3\xa5 8.42,4._NEWLINE_Ellefs\xc3\xa6ter ble tildelt Egebergs \xc3\xa6respris i 1965 og Holmenkollmedaljen i 1967. I 1968 fikk han Fearnleys olympiske \xc3\xa6respris for seierne p\xc3\xa5 50 km og 4 x 10 km stafett under OL i Grenoble.\n_START_SECTION_\nPlatekarriere\n_START_PARAGRAPH_\nOle Ellefs\xc3\xa6ter hadde ogs\xc3\xa5 en musikkarriere p\xc3\xa5 1960-tallet. Den f\xc3\xb8rste innspillingen var en singel med l\xc3\xa5ten \xc2\xabHuldresl\xc3\xa5tten\xc2\xbb, som n\xc3\xa5dde 5.-plass p\xc3\xa5 VG-lista, og l\xc3\xa5 inne i 19 uker. Den solgte ca. 25\xc2\xa0000 eksemplarer. Singelen \xc2\xabAlle kluter til\xc2\xbb (I Grenoble ska ve sl\xc3\xa5 dekk...), n\xc3\xa5dde en 4.-plass og l\xc3\xa5 9 uker p\xc3\xa5 lista. Den blir fortsatt spilt p\xc3\xa5 radio. Ellers finnes Ole Ellefs\xc3\xa6ters innspillinger p\xc3\xa5 albumene \xc2\xabViser og gamle takter\xc2\xbb (Odeon/EMI, 1967, SMOCN 1004) og \xc2\xabI godt lag\xc2\xbb (Odeon/EMI, 1969, E 062-38029).\n_START_SECTION_\nYrkes- og familieliv\n_START_PARAGRAPH_\nHan er utdannet skogtekniker fra Statens skogskole p\xc3\xa5 Evenstad, og arbeidet i Furnes almenning frem til han avgikk med pensjon i 2001._NEWLINE_Han giftet seg i 1962 med Ingveig. De har tre s\xc3\xb8nner.'